P6_TA(2005)0009

Ukrainan vaalien tulokset

Euroopan parlamentin päätöslauselma Ukrainan vaalituloksesta

Euroopan parlamentti, joka

- ottaa huomioon 20. marraskuuta 2003 antamansa päätöslauselman [1] laajemmasta Euroopasta ja naapuruudesta: uusi kehys suhteille EU:n itäisiin ja eteläisiin naapureihin,

- ottaa huomioon 28. lokakuuta 2004 [2] ja 2. joulukuuta 2004 [3] antamansa päätöslauselmat Ukrainan presidentinvaalien aiemmista kierroksista,

- ottaa huomioon Euroopan yhteisöjen ja niiden jäsenvaltioiden sekä Ukrainan kumppanuus- ja yhteistyösopimuksen [4], joka tuli voimaan 1. maaliskuuta 1998,

- ottaa huomioon Ukrainaa koskevan Eurooppa-neuvoston yhteisen strategian 1999/877/YUTP [5], jonka Eurooppa-neuvosto hyväksyi Helsingissä 11. joulukuuta 1999,

- ottaa huomioon EU:n ja Ukrainan välisen parlamentaarisen yhteistyökomitean 16. ja 17. helmikuuta 2004 antaman loppulausuman ja suositukset,

- ottaa huomioon 12. toukokuuta 2004 annetun komission tiedonannon Euroopan naapuruuspolitiikasta (KOM(2004)0373),

- ottaa huomioon Haagissa 8. heinäkuuta 2004 pidetyn Ukrainan ja EU:n huippukokouksen yhteisen julkilausuman,

- ottaa huomioon Ukrainan presidentinvaalien kaikkia kierroksia seuranneen kansainvälisen tarkkailijaryhmän julkilausumat, alustavat tulokset ja johtopäätökset,

- ottaa huomioon Ukrainan korkeimman oikeuden päätöksen presidentinvaalien toisen kierroksen uusimisesta 26. joulukuuta 2004 ja keskusvaalilautakunnan ilmoituksen presidentinvaalien lopullisista tuloksista,

- ottaa huomioon Ukrainan korkeimman oikeuden päätökset jo pidettyjen presidentinvaalien toisen kierroksen 26. joulukuuta 2004 järjestetyn uusinnan laillisuudesta,

- ottaa huomioon Brysselissä 17. joulukuuta 2004 kokoontuneen Eurooppa-neuvoston päätelmät,

- ottaa huomioon työjärjestyksen 103 artiklan 4 kohdan,

A. ottaa huomioon, että EU:n naapuruuspolitiikassa tunnustetaan Ukrainan EU-pyrkimykset sekä Ukrainan merkitys maana, jolla on syvät historialliset, kulttuurilliset ja taloudelliset siteet EU:n jäsenvaltioihin, sekä katsoo, että todellista ja tasapainoista kumppanuutta voidaan kehittää ainoastaan yhteisten arvojen pohjalta erityisesti demokratian, oikeusvaltion sekä ihmis- ja kansalaisoikeuksien kunnioittamisen alalla,

B. katsoo, että näiden vaalien kahden ensimmäisen kierroksen aiheuttama tilanne on johtanut Ukrainassa vakavaan poliittiseen kriisiin ja jopa maan yhtenäisyyden särkymisen uhkaan,

C. panee merkille, että Euroopan unioni ja sen jäsenvaltiot ovat toimineet nopeasti lähettämällä maahan sovittelijoita ja että Euroopan unionin ja ennen kaikkea Euroopan parlamentin johtava asema on ollut erittäin tärkeä jännitteiden vähentämisessä sekä vaaleja koskevan ja poliittisen kriisin lopettamisessa,

D. katsoo, että perustuslain uudistus ja sitä seurannut kompromissi, jonka Ukrainan presidentti Leonid Kutšma ja Viktor Juštšenkon johtama oppositio saavuttivat 8. joulukuuta 2004, teki lopun Ukrainan kireän tilanteen kärjistymisvaarasta, mahdollisti poliittisen kriisin sopimisen ja tasoitti tietä presidentinvaalien toisen kierroksen vapaalle, oikeudenmukaiselle ja avoimelle uusimiselle 26. joulukuuta,

E. ottaa huomioon, että vaalien sujumista tarkkaili äänestyspaikoilla yli 300000 ukrainalaista ja yli 12000 ulkomaista tarkkailijaa osana ETYJin johdolla toiminutta kansainvälistä vaalitarkkailijaryhmää,

F. panee merkille, että vaalitarkkailijoiden sekä Ukrainan keskusvaalilautakunnan puheenjohtajan mukaan suurista ongelmista ei raportoitu ja pienet rikkomukset, joista ilmoitettiin, eivät vaikuttaneet vaalien laillisuuteen ja tulokseen,

G. panee merkille, että Ukrainan korkein oikeus hylkäsi kaikki vaaleissa hävinneen entisen pääministerin Janukovitšin esittämät valitukset, joilla pyrittiin mitätöimään 26. joulukuuta 2004 pidetyn äänestyksen tulokset,

H. ottaa huomioon, että keskusvaalilautakunta julkisti 10. tammikuuta 2005 lopulliset tulokset, joiden mukaan Juštšenko sai 52 prosenttia äänistä ja Janukovitš 44 prosenttia,

I. ottaa huomioon, että Ukrainan yhteiskunta on osoittanut vahvaa sitoutumista demokratiaan, oikeusvaltion periaatteisiin ja muihin arvoihin, joihin Euroopan unioni perustuu,

J. ottaa huomioon, että Ukraina on selvästi vahvistanut haluavansa kuulua Eurooppaan ja olevansa valmis yhdentymään Euroopan unioniin EU:n perusperiaatteiden ja -kriteerien pohjalta,

K. ottaa huomioon, että poliittisten voimien välille on saatu aikaan laaja yhteisymmärrys ja sisäinen poliittinen kriisi on ratkaistu noudattaen kaikin puolin demokratian periaatteita;

1. on ilahtunut siitä, että 26. joulukuuta 2004 järjestetyt vaalit olivat rehelliset, sekä tyytyväinen siihen, että Ukrainan kansan oikeus vapaasti valita presidenttinsä tunnustettiin ja pantiin täytäntöön, mikä merkitsi voittoa Ukrainan demokraattisille instituutioille ja menettelyille;

2. korostaa jälleen välittäjien, erityisesti Euroopan unionin YUTP:n korkean edustajan, Puolan ja Liettuan presidenttien sekä Euroopan parlamentin edustajien asemaa Ukrainan kriisin menestyksekkäässä ratkaisussa;

3. pitää tervetulleina ETYJin sekä demokraattisten instituutioiden ja ihmisoikeuksien toimiston (ODIHR) kansainvälisten vaalitarkkailijoiden johtopäätöksiä, joiden mukaan presidentinvaalien toisen kierroksen uusiminen toi Ukrainan merkittävässä määrin lähemmäs kansainvälisiä standardeja, ja onnittelee Ukrainan kansaa, jonka onnistui ratkaista poliittinen kriisi väkivallattomasti ja kypsästi instituutioidensa kautta ja lakiensa mukaisesti ja joka näin vei maan tukevasti tielle kohti demokratiaa ja sille kuuluvaa paikkaa demokraattisten kansakuntien eurooppalaisessa yhteisössä;

4. onnittelee Viktor Juštšenkoa presidentinvaalien 26. joulukuuta 2004 järjestetyn ratkaisevan kierroksen voitosta, ja kehottaa kaikkia osapuolia hyväksymään vaalitulokset; onnittelee myös Ukrainan kansaa ja viranomaisia kansalais- ja demokratiahengestä, jota ne ovat osoittaneet joulukuun 2004 kriisin aikana;

5. odottaa nopeaa ja tehokasta vallansiirtoa, ja kehottaa valittua presidenttiä nopeasti muodostamaan uuden hallituksen poliittisen pattitilanteen lopettamiseksi;

6. kehottaa Ukrainan uutta poliittista johtoa lujittamaan yhteisten eurooppalaisten arvojen ja tavoitteiden omaksumista Ukrainassa ryhtymällä lisätoimiin demokratian, kansalaisyhteiskunnan ja oikeusvaltion edistämiseksi, jatkamalla taloudellisia uudistuksia ja tekemällä lopun Ukrainan poliittisesta jakautumisesta;

7. kehottaa vasta valittua johtoa erityisesti kehittämään demokraattisia instituutioita edelleen siten, että taataan kansalaisvapaudet ja muodostetaan puitteet demokraattisen opposition olemassaololle ja esteettömälle toiminnalle;

8. on huolestunut ukrainalaisten voimakkaasta jakautumisesta sekä kulttuurisista ja alueellisista eroista, jotka heikentävät maan yhtenäisyyttä ja joita ehdokkaiden välinen poliittinen vastakkainasettelu syvensi, ja vetoaa kaikkiin poliittisiin johtajiin, entiset kilpakumppanit mukaan luettuina, jotta he ponnistelisivat erimielisyyksien sopimiseksi ja maan uudistamiseksi; suhtautuu kielteisesti Ukrainassa esiintyviin jatkuviin separatistisiin uhkauksiin, ja ilmoittaa kunnioittavansa Ukrainan alueellista koskemattomuutta; kehottaa kansainvälistä yhteisöä tukemaan näitä pyrkimyksiä;

9. takaa jatkuvan tukensa, apunsa ja sitoutumisensa Ukrainan kansan pyrkimyksille kohti vapaata ja avointa demokraattista järjestelmää, vauraan markkinatalouden luomista ja maan pääsyä sille kuuluvalle paikalle demokraattisten kansakuntien muodostamassa euroatlanttisessa yhteisössä;

10. muistuttaa demokraattisesta hengestä, jota Ukrainan kansa osoitti joulukuun 2004 poliittisen kriisin aikana; kehottaa neuvostoa, komissiota ja jäsenvaltioita ottamaan tulevassa suhtautumisessaan Ukrainaan huomioon odotukset ja toiveet, joita Euroopan unionin tiivis osallistuminen tämän kriisin ratkaisemiseen on tuonut mukanaan;

11. pitää tervetulleena neuvoston aikomusta järjestää pikaisesti EU — Ukraina-yhteistyöneuvosto, jotta EU:n Ukrainaa koskeva toimintasuunnitelma saadaan hyväksyttyä nopeasti; pyytää neuvostoa ja komissiota aloittamaan kiireesti toimintasuunnitelman täytäntöönpanon ja sisällyttämään siihen uusia toimia, joilla pyritään lujittamaan kansalaisyhteiskunnan roolia;

12. kehottaa neuvostoa ja komissiota samalla harkitsemaan Euroopan naapuruuspolitiikkaa koskevan toimintasuunnitelman tarkistamista uutta tilannetta vastaavasti siten, että Ukrainan uusi hallitus saa mahdollisuuden neuvotella siitä uudelleen vakavien yhdentymispyrkimystensä valossa; kehottaa neuvostoa ja komissiota esittämään lisätarjouksia, kuten Ukrainan tukijoiden konferenssin järjestäminen samaan tapaan kuin Georgian tukijoille 16. ja 17. kesäkuuta 2004 järjestetty konferenssi; kehottaa neuvostoa ja komissiota myös harkitsemaan viisumien saannin helpottamista, tunnustamaan nopeasti markkinatalouden saavuttamisen sekä tukemaan Ukrainan liittymistä Maailman kauppajärjestöön, jotta suhdetta voidaan kehittää edelleen ja jotta voidaan täyttää odotukset ja toiveet, joita Euroopan unionin tiivis osallistuminen rauhanomaiseen oranssiin vallankumoukseen on herättänyt;

13. kehottaa neuvostoa ja komissiota tukemaan riippumattomia tiedotusvälineitä sekä oikeudellisia puitteita, joissa riippumattomat tiedotusvälineet voivat kukoistaa;

14. kehottaa neuvostoa, komissiota ja jäsenvaltioita harkitsemaan Euroopan naapuruuspolitiikkaan sisältyvän toimintasuunnitelman toimien ohella muita yhteistyömuotoja Ukrainan kanssa siten, että maalle tarjotaan selkeät eurooppalaiset tulevaisuudennäkymät ja vastataan Ukrainan kansan suuren enemmistön selkeisiin pyrkimyksiin, mikä viime kädessä saattaa johtaa maan liittymiseen EU:hun;

15. kehottaa neuvostoa, komissiota ja EU:n jäsenvaltioita tukemaan Ukrainan taloudellisia ja hallinnollisia uudistuksia asiaa koskevien ohjelmien ja hankkeiden kautta, mukaan luettuna taloudellisen tuen huomattava lisääminen;

16. muistuttaa Euroopan unionista tehdyn sopimuksen 49 artiklasta, jonka mukaan jokainen Euroopan valtio, joka täyttää asianomaiset ehdot ja velvoitteet, voi hakea Euroopan unionin jäsenyyttä; odottaa Ukrainassa kestävää muutosta, joka johtaisi maan kohti tätä tavoitetta, ja sitoutuu auttamaan ja tukemaan Ukrainaa tässä prosessissa;

17. uskoo, että Ukrainan kriisi muodostaa EU:lle koetilanteen sen pyrkiessä edistämään demokratiaa, ihmisoikeuksia ja oikeusvaltioperiaatetta kaikissa naapurimaissa; korostaa hyvien naapuruussuhteiden merkitystä kaikkien naapureidensa kanssa;

18. kehottaa puhemiestä välittämään tämän päätöslauselman neuvostolle, komissiolle, Ukrainan parlamentille ja hallitukselle, Naton ja ETYJin parlamentaarisille yleiskokouksille sekä Euroopan neuvostolle.

[1] EUVL C 87 E, 7.4.2004, s. 506.

[2] Hyväksytyt tekstit, P6_TA(2004)0046.

[3] Hyväksytyt tekstit, P6_TA(2004)0074.

[4] EYVL L 49, 19.2.1998, s. 3.

[5] EYVL L 331, 23.12.1999, s. 1, yhteinen strategia sellaisena kuin se on muutettuna Eurooppa-neuvoston 12. joulukuuta 2003 hyväksymällä yhteisellä strategialla 2003/897/YUTP (EUVL L 333, 20.12.2003, s. 96).

--------------------------------------------------